## Labora rep 7.000 sol·licituds d’autònoms afectats per la riuada per a accedir a les ajudes directes de 3.000 euros

*** La Generalitat destina 90 milions d’euros a estes ajudes que es tramitaran sense burocràcia
* El termini per a sol·licitar la subvenció finalitza el termini el pròxim 16 de desembre**

Labora, el Servici Públic d’Ocupació i Formació de la Comunitat Valenciana, ha rebut 7.000 sol·licituds d’autònoms afectats per la riuada en els cinc dies que porta obert el termini per a optar a les ajudes directes de 3.000 euros que ha aprovat el Consell.

La Generalitat ha destinat 90 milions d’euros a este programa de subvencions, amb els quals es pretén ajudar 30.000 persones autònomes de totes les localitats que s’han vist afectades.

A través d’estes ajudes, les persones treballadores autònomes rebran 3.000 euros d’ajuda directa. Labora estima que podrà beneficiar fins a 30.000 autònoms amb 90 milions d’euros de fons propis que destinarà a estes subvencions.

Els requisits per a poder accedir són: ser persones autònomes donades d’alta com a treballador autònom en la Seguretat Social o en alguna mutualitat; que conste en l’impost d’activitats econòmiques (IAE) que el lloc de treball se situa en la zona del territori damnificat a conseqüència de la DANA i que no tinguen contractada cap persona treballadora per compte d’altri.

Així mateix, també es podran beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

El termini per a sol·licitar estes ajudes es va iniciar a les 09:00 hores del 5 de desembre i finalitza a les 15:00 hores del 16 de desembre i el criteri de concessió serà el del moment de la presentació.

Esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Cal recordar que la gestió es durà a terme sense burocràcia, de manera que n’hi haurà prou amb presentar un formulari de dades i una declaració responsable de complir els requisits.

En relació amb les dades bancàries imprescindibles per a poder rebre la subvenció, cal assenyalar que les persones que no hagen tingut relació anteriorment amb la Generalitat han de donar d’alta el compte bancari en el qual vullguen rebre l’ajuda i, per a fer-ho, han d’omplir un senzill tràmit disponible a través de la [web de Labora](http://www.gva.es/es/inicio/procedimientos?id_proc=22648).

Fecha: 09/12/2024